LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2003 M. BIRŽELIO 20 D. ĮSAKYMO NR. 1K-169 „DĖL VALSTYBĖS BIUDŽETUI PRISKIRTŲ MOKESČIŲ, KITŲ ĮMOKŲ IR RINKLIAVŲ PERVEDIMO Į VALSTYBĖS IŽDO SĄSKAITĄ“ PAKEITIMO

2016 m. rugpjūčio 4 d. Nr. 1K-308

Vilnius

Pakeičiu Lietuvos Respublikos finansų ministro 2003 m. birželio 20 d. įsakymo Nr. 1K-169 „Dėl valstybės biudžetui priskirtų mokesčių, kitų įmokų ir rinkliavų pervedimo į valstybės iždo sąskaitą“ 1 punktą ir jį išdėstau taip:

„1. Per vieną darbo dieną į Valstybinės mokesčių inspekcijos prie Lietuvos Respublikos finansų ministerijos (toliau – Valstybinė mokesčių inspekcija) ir Muitinės departamento prie Lietuvos Respublikos finansų ministerijos (toliau – Muitinės departamentas) pajamų surenkamąsias sąskaitas (toliau – pajamų sąskaita) pagal mokėjimų pavedimus valstybės biudžetui priskirti mokesčiai, kitos įmokos ir rinkliavos (toliau – įmokos), grąžinus mokėtojams permokas ar kitas grąžintinas sumas, kitą darbo dieną pervedami į valstybės iždo sąskaitą Nr. LT261010000002132402 (eurais), esančią Lietuvos banke, nurodant atitinkamus įmokų kodus pagal Europos Sąjungos, kitos tarptautinės finansinės paramos ir kitų valstybės biudžetui priskirtų lėšų, tiesiogiai pervedamų į valstybės iždą, įmokų kodų sąrašą, patvirtintą Lietuvos Respublikos finansų ministro 2006 m. gruodžio 29 d. įsakymu Nr. 1K-429 „Dėl Europos Sąjungos, kitos tarptautinės finansinės paramos ir kitų valstybės biudžetui priskirtų lėšų tiesioginio pervedimo į valstybės iždą taisyklių ir įmokų kodų sąrašo patvirtinimo“ (toliau – Europos Sąjungos, kitos tarptautinės finansinės paramos ir kitų valstybės biudžetui priskirtų lėšų, tiesiogiai pervedamų į valstybės iždą, įmokų kodų sąrašas).

Įmokos į Valstybinės mokesčių inspekcijos ir Muitinės departamento pajamų sąskaitas, viršijančios atitinkamai 3 mln. eurų ir 1,5 mln. eurų arba jų ekvivalentą kita valiuta, turi būti pervedamos į valstybės iždo sąskaitą kasdien ne vėliau kaip iki 13.45 val.“

Finansų ministrė	Rasa Budbergytė